Sanne Troelsgaard
Sanne Troelsgaard er en dansk fodboldspiller, der spiller for den engelsk klub Reading FC og for det danske landshold. Hun har spillet i alt 179 landskampe og scoret 56 mål for Danmark (pr. 7. august 2023). Sanne Troelsgaard har spillet næstflest kampe på det danske kvindelandshold. Rekorden for flest kampe har den tidligere landsholdsspiller Katrine S. Pedersen (f. 1977) med 210 kampe. Med det danske landhold vandt Sanne Troelsgaard sølv ved EM i fodbold i 2017.
Sanne Troelsgaard startede sin seniorkarriere i SønderjyskE, hvor hun spillede frem til 2009. Herefter spillede hun i Brøndby IF, som hun bl.a. vandt det danske mesterskab med i 2011 og 2013, IK Skovbakken og KoldingQ, inden hun i 2017 skiftede til den svenske klub FC Rosengård i Malmø. Her fik den nærkampsstærke midtbanespiller stor succes, og hun bidrog væsentligt til, at Rosengård vandt den svenske pokalturnering i 2017 og 2018 samt det svenske mesterskab i både 2019 og 2021. I 2022 fortsatte Troelsgaard karrieren i Reading.
Sanne Troelsgaard fik debut på seniorlandsholdet den 10. marts 2008 i en kamp mod Finland i turneringen Algarve Cup. Hun spillede en enkelt kamp ved EM-slutrunden i 2009 og har også deltaget i EM-slutrunden i 2017, hvor Danmark fik sølv, og i EM-slutrunden i 2022 (udsat fra 2021 pga. coronapandemien). Pga. alvorlig sygdom i den nærmeste familie gik hun glip af EM i 2013, hvor Danmark nåede semifinalen. Ved VM i 2023, hvor Danmark nåede ottendedelsfinalen, spillede hun tre kampe og scorede mod Haiti i gruppespillet.
I 2011 blev Sanne Troelsgaard kåret til Årets Kvindelige Fodboldspiller af Spillerforeningen og i 2019 til Årets Kvindelige Fodboldspiller af DBU.